FÆLLES HOLDNING (EF) Nr. 8/1999 fastlagt af Rådet den 21. december 1998 med henblik på vedtagelse af Europa-Parlamentets og Rådets beslutning nr. . . ./1999/EF om opstilling af en række retningslinjer, herunder fastlæggelse af projekter af fælles interesse, for transeuropæiske net til elektronisk dataudveksling mellem administrationerne (IDA) (1999/C 55/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129 D, stk. 1,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2),

under henvisning til udtalelse fra Regionsudvalget (3),

i henhold til fremgangsmåden i traktatens artikel 189 B (4), og

ud fra følgende betragtninger:

(1) I sin resolution af 20. juni 1994 (5) understregede Rådet behovet for en samordnet udveksling af oplysninger mellem administrationerne;

(2) i sin resolution af 21. november 1996 (6) fastsatte Rådet nye politiske prioriteter i forbindelse med informationssamfundet;

(3) i sin meddelelse af 19. juli 1994 foreslog Kommissionen en handlingsplan for informationssamfundet;

(4) Kommissionen har fremsat forslag til en handlingsplan for det indre marked;

(5) i Europa-Parlamentets beslutning af 12. juni 1997 (7) opfordres Den Europæiske Union og medlemsstaterne til at træffe foranstaltninger med henblik på udvikling og anvendelse af ny informations- og kommunikationsteknologi (IKT) i det kommende årti;

(6) Europa-Parlamentet og Rådet har ved beslutning nr. 2717/95/EF (8) vedtaget en række retningslinjer for udvikling af Euro-ISDN som et transeuropæisk net;

(7) Europa-Parlamentet og Rådet har ved beslutning nr. 1336/97/EF (9) vedtaget et sæt retningslinjer for transeuropæiske telenet;

(8) med henblik på gennemførelsen af Den Økonomiske og Monetære Union og Fællesskabets politikker og aktiviteter er det nødvendigt for medlemsstaternes administrationer og Fællesskabet at have adgang til og kunne udveksle og behandle stadigt stigende informationsmængder;

(9) for at Fællesskabets institutioner kan udøve de beføjelser, de har fået tildelt, skal de have adgang til, kunne udveksle og behandle stigende informationsmængder;

(10) en effektiv og sikker udveksling af information, der kan viderebehandles, kræver adgang til integrerede datakommunikationssystemer, i det følgende benævnt telematiknet;

(11) telematiknet, der forbinder informationssystemerne i medlemsstaternes administrationer og Fællesskabet over hele Europa, er transeuropæiske telenet for administrationerne;

(12) det er en vigtig faktor for fremgang og øget konkurrenceevne inden for Fællesskabets erhvervsliv, at det indre marked fungerer uden problemer, og at hindringer for kommunikationen mellem offentlige administrationer og den private sektor ryddes af vejen;

(13) brugen af telematiknet kan bidrage til at beskytte Fællesskabets finansielle interesser og bekæmpe svig;

(14) medlemsstaterne bør tage hensyn til de telematiknet, der er udviklet som led i Fællesskabsaktioner, ved udviklingen af de projekter, de gennemfører i fællesskab på områder, der måtte blive omfattet af traktaten om oprettelse af Det Europæiske Fællesskab som følge af Amsterdam-traktaten, andre områder omfattet af traktaten om Den Europæiske Union samt alle andre eventuelle aktioner, der opfylder målsætningerne i traktaten om oprettelse af Det Europæiske Fællesskab, særlig dens artikel 3, litra d), artikel 7 A, 8 A og 48;

(15) det kan blive nødvendigt at ændre og forbedre telematiknettene i forbindelse med forberedelserne til udvidelsen af Den Europæiske Union;

(16) lydhørhed og åbenhed hos de offentlige administrationer vil tilskynde Den Europæiske Unions borgere til at udnytte fordelene ved informationssamfundet;

(17) Fællesskabet bruger eller drager fordel af telematiknet, der bidrager til gennemførelsen af Fællesskabets politikker og aktiviteter, kommunikation mellem institutionerne og gennemførelse af Den Økonomiske og Monetære Union;

(18) oprettelsen af sådanne net påhviler såvel Fællesskabet som medlemsstaterne;

(19) det er vigtigt at maksimere anvendelsen af standarder, offentligt tilgængelige specifikationer og offentlige applikationer for at sikre en gnidningsfri interoperabilitet med henblik på at opnå stordriftsfordele og øge fordelene ved sådanne net;

(20) sådanne net bør gennem en samordnet udvikling bevæge sig i retning af en fælles telematikgrænseflade mellem Fællesskabet og medlemsstaterne;

(21) for at udnytte Fællesskabets finansielle ressourcer effektivt er det nødvendigt at dele udgifterne til disse net ligeligt mellem medlemsstaterne og Fællesskabet og samtidig undgå, at der anskaffes unødvendigt udstyr, at undersøgelser gentages, og at der følges forskellige fremgangsmåder;

(22) medlemsstaterne afholder i princippet hver især udgifterne til deres egen gennemførelse af IDA-projekter og -tjenester;

(23) der er således et behov for at definere specifikke retningslinjer, der skal gælde for alle sådanne net samt specifikke økonomiske rammer for projekter af fælles interesse i henhold til sådanne retningslinjer;

(24) da målet, at oprette disse net, ikke i tilstrækkelig grad kan opfyldes af medlemsstaterne, kan det i overensstemmelse med principperne om subsidiaritet og proportionalitet, jf. traktatens artikel 3 B, på grund af den påtænkte aktions omfang og virkninger bedre gennemføres på fællesskabsplan; ved den påtænkte aktion handler Fællesskabet kun i det omfang, det er nødvendigt for at nå nævnte mål;

(25) gennemførelsen af aftalen om Det Europæiske Økonomiske Samarbejdsområde og associeringsaftalerne med Fællesskabet nødvendiggør ændringer og forbedringer af de relevante telematiknet;

(26) telematiknet og elektronisk kommunikation har i sig selv en international dimension;

(27) foranstaltningerne til sikring af interoperabilitet mellem telematiknet for administrationerne er i overensstemmelse med de vedtagne prioriteter for transeuropæiske telenet;

(28) der er gennemført aktioner i henhold til Rådets afgørelse 95/468/EF af 6. november 1995 om fællesskabsstøtte til telematisk dataudveksling mellem administrationerne i Fællesskabet (IDA) (10); Domstolen annullerede afgørelse 95/468/EF den 28. maj 1998; de foranstaltninger, Kommissionen har truffet i medfør af denne afgørelse, inden Domstolen annullerede den, er stadig gældende;

(29) i denne beslutning fastlægges der en finansieringsramme, der som omhandlet i punkt 1 i Europa-Parlamentets, Rådets og Kommissionens erklæring af 6. marts 1995 (11) udgør det primære referencegrundlag for budgetmyndigheden inden for rammerne af den årlige budgetprocedure;

(30) Europa-Parlamentet, Rådet og Kommissionen indgik den 20. december 1994 en modus vivendi vedrørende gennemførelsesforanstaltningerne til retsakter vedtaget efter fremgangsmåden i traktatens artikel 189 B (12) -

VEDTAGET FØLGENDE BESLUTNING:

Artikel 1 Anvendelsesområde og målsætninger

1. Fællesskabet gennemfører i samarbejde med medlemsstaterne aktioner inden for området transeuropæiske telematiknet for administrationerne og træffer de foranstaltninger, der er fastsat i denne beslutning, og som har til formål:

a) at oprette operationelle, interoperable, transeuropæiske telematiknet mellem medlemsstaternes administrationer, både nationale og regionale, samt mellem disse administrationer og Fællesskabets institutioner og organer for at muliggøre en effektiv og sikker informationsudveksling, der bidrager til oprettelsen af Den Økonomiske og Monetære Union, og således at medlemsstaterne og Fællesskabet kan gennemføre Fællesskabets politikker og aktiviteter, jf. traktatens artikel 3 og 3 A, inden for deres respektive kompetenceområder under hensyn til det arbejde, der allerede er i gang inden for Fællesskabets og medlemsstaternes nuværende programmer

b) at oprette integrerede telematiknet for at lette kommunikationen mellem Fællesskabets institutioner og beslutningsprocessen i Fællesskabet.

2. Denne beslutning omfatter alle net under IDA-programmet.

Artikel 2 Definitioner

I denne beslutning forstås ved

a) »telematiknet«: et omfattende datakommunikationssystem, der består ikke blot af den fysiske infrastruktur og de fysiske forbindelser, men ligeledes af de tjeneste- og applikationslag, som er bygget oven på denne infrastruktur, hvorved det bliver muligt at udveksle oplysninger mellem organisationer og enkeltpersoner ad elektronisk vej

b) »IDA-net«: et transeuropæisk telematiknet for administrationer, der er oprettet eller videreført i henhold til denne beslutning. Et sådant net oprettes på initiativ af Fællesskabet i dets egenskab af bruger eller deltager i nettet, eller fordi Fællesskabet drager fordel af nettet og derfor har en interesse i dets oprettelse

c) »sektornet«: et transeuropæisk telematiknet for administrationer eller et sæt af tjenester og applikationer, der er forbeholdt gennemførelsen af eller administrativ støtte til en bestemt fællesskabspolitik eller -aktivitet eller et bestemt fællesskabsmål, som i det følgende benævnes en »administrativ sektor«

d) »IDA-projekt«: en række sammenhængende aktioner, jf. bilaget, der gennemføres eller videreføres i henhold til denne beslutning, og som vedrører oprettelse eller forbedring af sektornet.

Artikel 3 Projekter af fælles interesse

1. Med henblik på at realisere målene i artikel 1 gennemfører Fællesskabet og medlemsstaterne projekter af fælles interesse, jf. bilaget.

2. Gennemførelsen af disse projekter sker i overensstemmelse med arbejdsprogrammet for IDA og de overordnede gennemførelsesplaner, som er beskrevet i artikel 5.

Artikel 4 Prioriteter

Ved udformningen af arbejdsprogrammet for IDA og tildelingen af Fællesskabets finansielle ressourcer til IDA-projekterne prioriteres de projekter, som øger de offentlige administrationers, Det Europæiske Fællesskabs institutioners, medlemsstaternes og regionernes økonomiske levedygtighed, og som gennem oprettelse eller forbedring af sektorbestemte net:

a) bidrager direkte til at fjerne hindringer for varers, personers, tjenesteydelsers og kapitalens fri bevægelighed, eller

b) bidrager direkte til Den Økonomiske og Monetære Unions succesfulde gennemførelse eller tilfredsstillende funktion, eller

c) fremmer det interinstitutionelle samarbejde mellem Fællesskabets institutioner og mellem disse og de nationale og regionale administrationer, herunder de nationale og regionale parlamenter, eller

d) bidrager til at beskytte Fællesskabets og medlemsstaternes finansielle interesser eller bekæmpe svig, eller

e) letter forberedelserne til udvidelsen af Den Europæiske Union, eller

f) fremmer EF-erhvervslivets og navnlig de små og mellemstore virksomheders konkurrenceevne, eller

g) på anden måde gavner Den Europæiske Unions borgere.

Artikel 5 Hovedlinjer for gennemførelse

1. Ved gennemførelsen af IDA-projekter skal principperne i denne artikel iagttages.

2. Der skal være et retsgrundlag for gennemførelsen af et IDA-projekt. I denne beslutning anses et IDA-projekt for at opfylde dette krav, når det eller de pågældende net støtter kommunikationen mellem administrationerne i forbindelse med gennemførelsen af en eller flere EF-retsakter.

Første afsnit finder ikke anvendelse på projekter, der støtter kommunikation mellem institutionerne eller Fællesskabets beslutningsproces, eller på fælles tiltag til støtte for to eller flere IDA-projekter.

3. IDA-projekter omfatter alle aktioner, der er nødvendige for at oprette eller forbedre sektorbestemte net, herunder feasibility-undersøgelser og demonstrationsaktiviteter, nedsættelse af arbejdsgrupper bestående af eksperter fra medlemsstaterne og Fællesskabet samt anskaffelse af varer og tjenester for Fællesskabet.

4. IDA-projekterne omfatter en forberedelsesfase, en feasibilityfase, en udviklings- og valideringsfase samt en gennemførelsesfase.

Forberedelsesfasen fører til udarbejdelsen af en forberedende rapport, der indeholder en fastlæggelse af målene, en definition af projektets omfang og en begrundelse for projektet, herunder navnlig de forventede udgifter og det forventede udbytte, og indebærer, at deltagerne gennem en passende høringsprocedure engagerer sig i og forstår projektet.

Feasibilityfasen fører til fastlæggelse af en overordnet gennemførelsesplan, hvor:

a) det eller de net, der planlægges oprettet ifølge projektet, beskrives med hensyn til mål, funktionalitet, deltagere og teknisk udformning

b) Fællesskabet og medlemsstaterne tildeles roller og opgaver i den efterfølgende udviklings- og valideringsfase samt gennemførelsesfasen

c) der udarbejdes en detaljeret beskrivelse af det forventede udbytte med vurderingskriterier for måling af dette udbytte efter gennemførelsesfasen

d) der udarbejdes et skema for en rimelig fordeling mellem Fællesskabet og medlemsstaterne af udgifterne til drift og vedligeholdelse af de pågældende net efter afslutningen af gennemførelsesfasen.

Under udviklings- og valideringsfasen udvikles, afprøves, evalueres og overvåges den foreslåede løsning med hensyn til nettet eller nettene i mindre målestok, hvis det skønnes relevant, og resultaterne bruges til at justere den overordnede implementeringsplan.

Under gennemførelsesfasen skal det eller de fuldt funktionelle net oprettes i overensstemmelse med den overordnede gennemførelsesplan.

5. IDA-projekterne bygger på horisontale aktioner og foranstaltninger, som Fællesskabet gennemfører inden for rammerne af Rådets afgørelse 1999/. . ./EF af . . . om fastlæggelse af en række aktioner og foranstaltninger med henblik på at sikre interoperabilitet mellem og adgang til transeuropæiske net til elektronisk dataudveksling mellem administrationerne (IDA) (13); der skal især anvendes fælles generiske tjenester og applikationer, hvor det er hensigtsmæssigt.

6. Iværksættelsen og gennemførelsen af et IDA-projekt, definitionen af faserne og fastlæggelsen af de tekniske og funktionelle brugerkrav for nettet eller de af projektet berørte net sker inden for rammerne af den pågældende fællesskabspolitik eller -aktivitet og skal kontrolleres i overensstemmelse med en eventuel udvalgsprocedure inden for den pågældende politik eller aktivitet.

Medmindre en sektoriel udvalgsprocedure finder anvendelse, nedsætter Fællesskabet og medlemsstaterne ekspertudvalg for de enkelte sektorer til at gennemgå disse spørgsmål.

Kommissionen forelægger sektorudvalgenes og ekspertgruppernes konklusioner for det i artikel 8 nævnte udvalg sammen med forslag til foranstaltninger, jf. artikel 7.

7. Tekniske specifikationer for hvert IDA-projekt udarbejdes under henvisning til europæiske standarder eller offentligt tilgængelige specifikationer som f.eks. åbne Internet-standarder med henblik på at sikre en høj grad af interoperabilitet mellem systemer på nationalt plan og fællesskabsplan inden for og på tværs af administrative sektorer samt i forhold til den private sektor. Der tages særligt hensyn til Fællesskabets retningslinjer og støtteværktøjer inden for området standardisering af offentlige indkøb af informations- og kommunikationsteknologisystemer og -tjenester.

8. Definitionen og gennemførelsen af de enkelte IDA-projekter bygger på resultaterne fra andre relevante fællesskabsaktiviteter, navnlig Fællesskabets programmer for forskning og teknologisk udvikling samt Fællesskabets aktiviteter vedrørende transeuropæiske telenet.

9. Der foretages en revision af de enkelte IDA-projekters gennemførelse i samarbejde med medlemsstaterne inden for rammerne af den berørte fællesskabspolitik eller -aktivitet; resultatet af revisionen forelægges det relevante sektorudvalg samt det i artikel 8 nævnte udvalg senest et år efter gennemførelsesfasens afslutning. Revisionen skal omfatte en costbenefitanalyse.

Artikel 6 Fællesskabets finansielle bidrag

1. I forbindelse med gennemførelsen af IDA-projekter afholder Fællesskabet udgifter i forhold til sine egne interesser.

2. Fællesskabets finansielle bidrag til de enkelte IDA-projekter fastsættes som anført i stk. 3-7. Dette bidrag omfatter ikke udgifter, der opstår ved vedvarende brug af applikationer eller specifikationer, der er i modstrid med de prioriteringer eller krav, der er fastsat i denne beslutning eller i afgørelse 1999/. . ./EF.

3. I projektets forberedelses- og feasibilityfaser kan Fællesskabets bidrag dække alle udgifter til de nødvendige undersøgelser.

4. I projektets udviklings- og valideringsfase samt gennemførelsesfasen dækker Fællesskabet udgifterne til de opgaver, som tildeles det i den overordnede gennemførelsesplan for projektet.

5. I særlige tilfælde og efter proceduren i artikel 8 kan Fællesskabet i form af direkte tilskud bidrage til dækning af en eller flere medlemsstaters udgifter, således at disse medlemsstater kan

a) udføre aktiviteter vedrørende et IDA-projekt eller net, som vurderes at være til gavn for andre deltagere eller andre IDA-projekter, eller

b) forbedre et system, som skønnes nødvendigt for at forbedre eller forenkle den overordnede gennemførelse af et bestemt IDA-net.

De planlagte tilskud specificeres i IDA-arbejdsprogrammet for de enkelte IDA-projekter eller -net og for det pågældende budgetår for så vidt angår de højeste tilladte beløb, det forventede afkast til IDA-projekter og -net, de forfulgte mål, de administrationer i medlemsstaterne, der tilgodeses, samt de opgaver, der skal finansieres ved hjælp af sådanne tilskud.

Bortset fra undtagelsestilfælde kan tilskud ikke overstige halvdelen af en medlemsstats faktiske udgifter til udførelsen af de opgaver, tilskuddet gives til.

6. Fællesskabsfinansieringen i henhold til denne beslutning ophører ved afslutningen af gennemførelsesfasen for et IDA-projekt; der kan imidlertid i undtagelsestilfælde og efter proceduren i artikel 8 ydes yderligere finansiering i henhold til denne beslutning for at dække en del af eller hele udgiften til drift og vedligeholdelse af et IDA-net indtil udgangen af det år, der følger efter året for gennemførelsens afslutning.

7. Fællesskabet kan også inden for rammerne af denne beslutning og indtil udgangen af 1999 dække udgifterne til drift og vedligeholdelse af de IDA-net, som videreføres i henhold til denne beslutning, og som allerede er i funktion på den dato, hvor denne beslutning træder i kraft.

8. Bevillingerne under denne beslutning ydes i princippet ikke til projekter eller projektfaser, der støttes af andre EF-tilskud.

Artikel 7 Gennemførelse

1. Kommissionen gennemfører den fællesskabsaktion, der er fastlagt i artikel 3 til 6.

2. Proceduren i artikel 8 gælder for godkendelse, på grundlag af overensstemmelse med de prioriteter og principper, der er fastsat i henholdsvis artikel 4 og 5, af den del af IDA's arbejdsprogram, som vedrører gennemførelsen af denne beslutning, og som Kommissionen udarbejder årligt. IDA's arbejdsprogram omfatter en fordeling på de enkelte projekter af de udgifter, der er afholdt i det (de) forudgående år.

3. Proceduren i artikel 8 gælder for godkendelse i overensstemmelse med principperne i artikel 5 af den forberedende rapport og af den overordnede gennemførelsesplan for de enkelte IDA-projekter ved afslutningen af feasibilityfasen og ved afslutningen af udviklings- og valideringsfasen samt godkendelse af alle efterfølgende væsentlige ændringer af nævnte gennemførelsesplan.

4. Procedurerne i artikel 8 finder anvendelse med henblik på godkendelse af fordelingen på de enkelte projekter af de årlige budgetbevillinger i forbindelse med denne beslutning på grundlag af de prioriteter, der er fastsat i artikel 4, og de principper, der er fastsat i artikel 5 og 6. Forslag til enhver ændring af budgettet på mere end 250 000 EUR for de enkelte projekter i årets løb behandles efter samme procedure.

5. De tekniske udbudsspecifikationer i medfør af denne beslutning defineres i samarbejde med medlemsstaterne for få vidt angår kontrakter til en værdi over 500 000 EUR.

Artikel 8 Udvalgsprocedure

1. Kommissionen bistås af et udvalg, der består af medlemsstaternes repræsentanter og har Kommissionens repræsentant som formand. Udvalget benævnes Udvalget for Telematik mellem Administrationerne (Telematics between Administrations Committee - TAC).

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Ved afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

- Kommissionen udsætter gennemførelsen af de foranstaltninger, den har truffet afgørelse om, i et tidsrum på tre måneder regnet fra datoen for underretningen.

- Rådet kan med kvalificeret flertal træffe en anden afgørelse inden for det tidsrum, der er nævnt i første led.

2. Kommissionen underretter årligt udvalget om gennemførelsen af denne beslutning.

Artikel 9 Revision og evaluering

1. Kommissionen foretager i samarbejde med medlemsstaterne hvert andet år en evaluering af gennemførelsen af denne beslutning.

2. Evalueringen fastslår, hvilke fremskridt der er gjort med hensyn til de projekter af fælles interesse, som er fastlagt i bilaget.

Evalueringen undersøger også IDA-nettenes gavnlige virkninger for Fællesskabet med hensyn til udbygningen af de fælles politikker og det institutionelle samarbejde og de gavnlige virkninger for medlemsstaterne, Fællesskabets erhvervsliv og Den Europæiske Unions borgere set i forhold til de udgifter, Fællesskabet og medlemsstaterne har haft, og udpeger emner for mulige forbedringer, ligesom synergien med andre fællesskabsaktiviteter på området transeuropæiske telenet vurderes.

3. Kommissionen sender Europa-Parlamentet og Rådet sin evaluering sammen med eventuelle forslag til revision af bilaget, efter at TAC-udvalget har gennemgået den. Evalueringerne må ikke fremsendes senere end budgetforslaget for henholdsvis 2001, 2003 og 2005.

Artikel 10 Inddragelse af EØS og de associerede lande

1. I forbindelse med IDA-programmet kan der åbnes mulighed for, at landene i Det Europæiske Økonomiske Samarbejdsområde (EØS), de associerede lande i Central- og Østeuropa (CØEL) samt Cypern inden for rammerne af deres respektive aftaler med Fællesskabet kan deltage i projekter af fælles interesse, som er omfattet af sådanne aftaler.

2. I forbindelse med gennemførelsen af projekter skal samarbejde med tredjelande og med internationale organisationer og instanser fremmes.

Artikel 11 Andre sektornet

1. Med hensyn til oprettelse eller forbedring af alle andre sektornet, som ikke er IDA-projekter, i det følgende benævnt »andre sektornet«, sikrer medlemsstaterne og Fællesskabet i overensstemmelse med de relevante bestemmelser i fællesskabslovgivningen om oprettelse af sådanne sektornet, at stk. 2-6 overholdes.

2. De andre sektornet anvender de horisontale aktioner og foranstaltninger, som Fællesskabet gennemfører inden for rammerne af afgørelse 1999/. . ./EF, i det omfang disse aktioner og foranstaltninger er forenelige med brugerkravene til de andre sektornet.

3. De tekniske specifikationer for de andre sektornet udarbejdes under henvisning til europæiske standarder eller offentligt tilgængelige specifikationer, f.eks. åbne Internet-standarder, med henblik på at sikre en høj grad af interoperabilitet mellem systemer på nationalt plan og på fællesskabsplan inden for og på tværs af administrative sektorer samt i forhold til den private sektor. Der tages særligt hensyn til Fællesskabets retningslinjer og støtteværktøjer inden for området standardisering af offentlige indkøb af informations- og kommunikationsteknologisystemer og -tjenester.

4. Ved definitionen og gennemførelsen af de andre sektornet lægges der vægt på at bygge videre på resultaterne fra andre relevante fællesskabsaktiviteter, navnlig Fællesskabets programmer for forskning og teknologisk udvikling, samt Fællesskabets aktiviteter på området transeuropæiske telenet.

5. Efter gennemførelsen foretages der en revision af hvert af de andre sektornet.

6. Fællesskabet afholder udgifter i forhold til sine egne interesser i forbindelse med oprettelsen af de andre sektornet.

7. Kommissionen forelægger senest den . . . (14*) og derefter hvert år TAC-udvalget en rapport om gennemførelsen af stk. 1-6. Kommissionen redegør i rapporten for relevante brugerkrav, som forhindrer andre sektornet i at udnytte generiske tjenester, jf. stk. 2, og undersøger muligheden af at forbedre den generiske tjenester, så de opfylder brugerkravene.

Artikel 12 Finansieringsramme

Finansieringsrammen for gennemførelse af dette program er for perioden 1998-2000 fastsat til 38,5 mio. EUR.

De årlige bevillinger godkendes af budgetmyndigheden inden for rammerne af de finansielle overslag.

Artikel 13 Ikrafttræden

Denne beslutning offentliggøres i De Europæiske Fællesskabers Tidende.

Den træder i kraft på dagen for offentliggørelsen og gælder indtil den . . . (15*).

Artikel 14 Adressater

Denne beslutning er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT C 54 af 21.2.1998, s. 3.

(2) EFT C 214 af 10.7.1998, s. 33.

(3) EFT C 251 af 10.8.1998, s. 1.

(4) Europa-Parlamentets udtalelse af 18. november 1998 (EFT C 379 af 7.12.1998). Rådets fælles holdning af 21. december 1998 og Europa-Parlamentets afgørelse af . . . (endnu ikke offentliggjort i EFT).

(5) EFT C 181 af 2.7.1994, s. 1.

(6) EFT C 376 af 12.12.1996, s. 1.

(7) EFT C 200 af 30.6.1997, s. 196.

(8) EFT L 282 af 24.11.1995, s. 16.

(9) EFT L 183 af 11.7.1997, s. 12.

(10) EFT L 269 af 11.11.1995, s. 23.

(11) EFT C 102 af 4.4.1996, s. 4.

(12) EFT C 102 af 4.4.1996, s. 1.

(13) Fælles holdning (EF) nr. 9/1999, fastlagt af Rådet den 21. december 1998 (se side 15 i denne EFT).

(14*) To måneder efter denne beslutnings ikrafttræden.

(15*) Den 31. december det femte år efter beslutningens ikrafttræden.

BILAG

PROJEKTER AF FÆLLES INTERESSE INDEN FOR TRANSEUROPÆISKE NET FOR DATAUDVEKSLING MELLEM ADMINISTRATIONERNE

Følgende projekter betragtes som værende af fælles interesse inden for IDA-programmet:

A. Generelt

1. Udvikling og gennemførelse af telematiknet til underbygning af ØMU og Fællesskabets politikker og aktiviteter (jf. afsnit B), interinstitutionel informationsudveksling (jf. afsnit C) samt globalisering af IDA-net (jf. afsnit D).

2. Fortsættelse og forbedring af sektorbestemte projekter og net, som gennemføres i henhold til Rådets afgørelse 95/468/EF, bortset fra net omhandlet i afsnit E.

3. Gennemførelse af de net, der er nødvendige for de europæiske agenturers og organers funktion, og som underbygger retsgrundlaget i forbindelse med oprettelsen af de europæiske agenturer.

4. Gennemførelse af net i forbindelse med politikker, der vedrører personers frie bevægelighed, for så vidt de er nødvendige til understøttelse af Fællesskabets og/eller medlemsstaternes tiltag i henhold til traktaten om oprettelse af Det Europæiske Fællesskab.

5. Gennemførelse af net, som inden for rammerne af Fællesskabets politikker og aktiviteter samt under uforudsete omstændigheder er påkrævede for at underbygge Fællesskabets og medlemsstaternes aktioner til bl.a. beskyttelse af menneskers, dyrs og planters liv og sundhed, de europæiske forbrugeres rettigheder og Fællesskabets grundlæggende interesser.

B. Særlige nye net til underbygning af ØMU og Fællesskabets politikker og aktiviteter

1. Telematiknet vedrørende økonomisk og monetær politik, som navnlig letter kontrollen med overholdelsen af konvergenskriterierne og indførelsen af euroen.

2. Telematiknet til støtte for udvidelsen af Den Europæiske Union, navnlig gennem indførelsen af effektiv, elektronisk kommunikation mellem Kommissionens og Rådets oversættelsestjenester og de midlertidige oversættelses/revisionskontorer, som måtte blive oprettet i de forskellige ansøgerlande.

3. Telematiknet vedrørende regional- og samhørighedspolitikkerne, der navnlig kan lette indsamlingen, forvaltningen og formidlingen af information vedrørende gennemførelsen af regional- og samhørighedspolitikkerne for de centrale og regionale administrationer.

4. Telematiknet vedrørende fællesskabsfinansiering, der navnlig gennem en netgrænseflade giver adgang til Kommissionens eksisterende databaser med henblik på at lette de europæiske organisationers og navnlig de små og mellemstore virksomheders adgang til fællesskabsfinansieringskilder.

5. Telematiknet til indsamling og formidling af statistiske oplysninger.

6. Telematiknet vedrørende offentliggørelsen af officielle dokumenter.

7. Telematiknet vedrørende landbrugs- og fiskerisektoren og navnlig vedrørende støtte til forvaltningen af markederne for landbrugsprodukter og landbrugsstrukturer, en mere effektiv økonomisk forvaltning samt udveksling af data om landbrugsregnskaber (RICA) mellem nationale instanser og Kommissionen og bekæmpelse af svig inden for landbrugssektoren.

8. Telematiknet inden for industrien vedrørende navnlig udveksling af oplysninger mellem erhvervsmyndigheder og mellem erhvervsmyndigheder og branchesammenslutninger, dataudveksling om typegodkendelse af motorkøretøjer mellem administrationerne samt tjenester, der kan lette byrderne på virksomheder i forbindelse med udfyldelse af administrative formularer.

9. Telematiknet vedrørende konkurrencepolitik navnlig gennem indførelse af forbedret elektronisk udveksling af data med de nationale administrationer for at fremme informations- og høringsprocedurer.

10. Telematiknet inden for kultur, information, kommunikation og det audiovisuelle område til udveksling af oplysninger vedrørende indholdet på åbne net samt til fremme af udviklingen og den frie omsætning af nye audiovisuelle tjenester og informationstjenester.

11. Telematiknet vedrørende transportsektoren, bl.a. til støtte af udveksling af oplysninger om fører, køretøj og speditør.

12. Telematiknet vedrørende turisme, miljø, forbrugerbeskyttelse og forbrugersundhedsbeskyttelse til støtte af udvekslingen af informationer mellem medlemsstaterne.

C. Interinstitutionelle net

Telematiknet til støtte af informationsudveksling mellem institutionerne, og navnlig:

1. støtte til Fællesskabets beslutningsproces og Parlamentets forespørgsler

2. indførelse af de nødvendige telematiske forbindelser mellem Kommissionen, Europa-Parlamentet, andre fællesskabsinstitutioner og Rådet (herunder formandskabet for Den Europæiske Union og medlemsstaternes faste repræsentationer)

3. fremme af flersprogethed i forbindelse med interinstitutionel informationsudveksling gennem en bedre styring af oversættelsesprocessen og bedre oversættelsesværktøjer, deling/udveksling af flersprogede ressourcer og tilrettelæggelse af delt adgang til terminologidatabaser

4. dokumentdeling mellem de europæiske agenturer og organer og de europæiske institutioner.

D. Globalisering af IDA-net

Udvidelse af IDA-nettene til at omfatte EØS-, EFTA-, CØEL- og andre associerede lande samt G7-landene og internationale organisationer, navnlig for så vidt angår telematiknet vedrørende social sikring, sundhedsbeskyttelse og farmaceutiske og miljømæssige spørgsmål.

E. Andre sektornet

Projekter, der tidligere blev finansieret under IDA-programmet, og som har egen EF-finansiering, falder alligevel ind under betegnelsen »andre sektornet«, jf. denne beslutnings artikel 11.

RÅDETS BEGRUNDELSE

I. INDLEDNING

1. Den 16. december 1997 forelagde Kommissionen et forslag til Europa-Parlamentets og Rådets beslutning om en række retningslinjer for transeuropæiske net til elektronisk dataudveksling mellem administrationerne (IDA).

Forslaget er baseret på EF-traktatens artikel 129 D, stk. 1.

2. Europa-Parlamentet afgav førstebehandlingsudtalelse den 18. november 1998.

Det Økonomiske og Sociale Udvalg afgav udtalelse den 29. april 1998.

Regionsudvalget vedtog sin udtalelse den 14. maj 1998.

Som følge af Europa-Parlamentets udtalelse forelagde Kommissionen et ændret forslag den 16. december 1998.

3. Rådet vedtog sin fælles holdning i henhold til traktatens artikel 189 B den 21. december 1998.

II. MÅLSÆTNINGER

Formålet med dette udkast til beslutning er - sammen med udkastet til Rådets afgørelse om interoperabilitet - at igangsætte anden fase af IDA-programmet. Det første IDA-program (afgørelse 95/468/EF), som blev annulleret af Domstolen i maj 1998 på grund af forkert retsgrundlag, udløb med udgangen af 1997.

Med beslutningen opstilles der en generel ramme for telematiknet mellem administrationerne, ligesom der fastsættes prioriteter, hovedretningslinjer for implementeringen samt en finansieringsramme. Desuden fastlægges der projekter af fælles interesse inden for transeuropæiske net til dataudveksling mellem administrationerne.

Beslutningen og afgørelsen skal tilsammen sikre en bedre programforvaltning og bedre projektresultater samt flytte fokus fra udvikling af netinfrastrukturer til koordinering af og støtte til de forskellige sektoradministrationer.

III. DEN FÆLLES HOLDNING

A. Generelle bemærkninger

Rådets fælles holdning er i overensstemmelse med målsætningerne og indholdet i Kommissionens forslag.

B. Specifikke bemærkninger

Selv om Rådet har fundet det nødvendigt at foretage en række ændringer i Kommissionens forslag, betyder det ikke, at forslagets målsætninger og indhold er blevet væsentligt ændret. De vigtigste ændringer er anført i det følgende:

1. De væsentligste ændringer i Kommissionens forslag

i) Anvendelsesområde (artikel 1)

Rådet har fundet det nyttigt at anføre i stk. 1, litra a), at der i forbindelse med nye foranstaltninger skal tages hensyn til det arbejde, der allerede er i gang inden for Fællesskabets og medlemsstaternes nuværende programmer. Der er også blevet indsat en ny betragtning vedrørende en samordnet udvikling i retning af en fælles telematikgrænseflade.

ii) Definitioner (artikel 2)

Rådet har udvidet definitionen af »sektornet« til også at omfatte et sæt af tjenester og applikationer.

iii) Projekter af fælles interesse (artikel 3)

Rådet har slettet stk. 3 ud fra den betragtning, at det ikke er nødvendigt at henvise til de finansielle, tekniske og ledelsesmæssige ressourcer, der er nødvendige for at gennemføre projekter.

iv) Prioriteter (artikel 4)

Rådet har først og fremmest ønsket at prioritere projekter, som øger de offentlige administrationers, De Europæiske Fællesskabers institutioners, medlemsstaternes og regionernes økonomiske levedygtighed.

v) Hovedlinjer (artikel 5)

Der er blevet foretaget en række ændringer i denne artikel for at gøre betingelserne for gennemførelse af IDA-projekter klarere og især for at styrke sektorudvalgenes rolle. Desuden har Rådet i stk. 4 indføjet en henvisning til de forventede udgifter og det forventede udbytte og præciseret, at revisionen efter gennemførelsen skal omfatte en costbenefitanalyse.

vi) Fællesskabets finansielle bidrag (artikel 6)

Rådet har ændret affattelsen af stk. 5 og 6 for at præcisere, at Fællesskabet kun i særlige tilfælde kan yde direkte tilskud til dækning af udgifterne til IDA-projekter, og at ethvert bidrag efter afslutningen af gennemførelsesfasen skal ydes i overensstemmelse med udvalgsproceduren i artikel 8.

Rådet har også fundet det nødvendigt at fastslå, at projekter, som allerede modtager EF-tilskud, ikke kan modtage bevillinger over IDA II-progammet. Rådet har ligeledes i en betragtning gjort det klart, at medlemsstaterne skal afholde udgifterne til deres egen gennemførelse af IDA-projekter og -tjenester.

vii) Gennemførelse (artikel 7)

Rådet har fundet det hensigtsmæssigt at præcisere i stk. 2, at IDA's arbejdsprogram omfatter en fordeling på de enkelte projekter af de udgifter, som er afholdt i de foregående år. Desuden har Rådet indføjet to nye stykker, hvorefter proceduren i artikel 8 finder anvendelse på fordelingen af de årlige budgetbevillinger, og de tekniske udbudsbetingelser vedrørende kontrakter over en vis værdi defineres i samarbejde med medlemsstaterne.

viii) Udvalgsprocedure (artikel 8)

Rådet har erstattet den udvalgsprocedure af type IIa), som Kommissionen havde foreslået, med en udvalgsprocedure af type IIb).

ix) Revision og evaluering (artikel 9)

Rådet har ændret evalueringsperioden til to år og har præciseret, hvornår Kommissionen skal fremsende evalueringerne.

x) Andre sektornet (artikel 11)

For at sikre andre sektornets sammenhæng med IDA-projekter har Rådet indføjet et nyt stk. 7, hvorefter der hvert år skal forelægges en detaljeret rapport om gennemførelsen med oplysning om eventuelle brugerkrav, som forhindrer andre sektornet i at udnytte generiske tjenester.

xi) Ikrafttræden (artikel 13)

Rådet har fundet det formålstjenligt at fastsætte en udløbsdato for denne beslutning og har bestemt, at den skal gælde indtil udgangen af det femte år efter sin ikrafttræden.

xii) Projekter af fælles interesse (bilaget)

Rådet har sammen med Kommissionen ændret bilagets struktur og foretaget nogle redaktionelle tilpasninger for at gøre teksten klarere. Det har også forsøgt at opstille en mere fyldestgørende liste over telematiknet under punkt B.

Rådet har også fundet det bedst ikke at henvise specifikt til net, som tidligere har modtaget tilskud fra IDA-programmet, og som nu er udelukket fra det nye program, f.eks. Transit, Scent CIS/Fiscal.

2. Rådets holdning til Europa-Parlamentets ændringsforslag

i) Ændringsforslag, som er medtaget i den fælles holdning

Rådet har accepteret ni af de ændringer (nr. 1, 2, 4, 7, 8, 9, 12, 15 og 18), som Europa-Parlamentet har foreslået, samt princippet i ændringsforslag nr. 6.

ii) Ændringsforslag, som ikke er medtaget i den fælles holdning

Ved at afslå at medtage ændringsforslag nr. 3, 5, 11, 13, 19 (første del) og 20 i sin fælles holdning har Rådet tilsluttet sig Kommissionens holdning, som den kommer til udtryk i Kommissionens ændrede forslag.

Med hensyn til de resterende ændringsforslag har Rådet ladet sig lede af følgende overvejelser:

- ændringsforslag nr. 10 og 21: Skønt princippet i disse ændringsforslag kan accepteres, vil de (i deres nuværende affattelse) skabe en juridisk vanskelighed med hensyn til spørgsmålet om at indrømme en person status som bosiddende i EU.

- ændringsforslag nr. 14: Rådet mener allerede at have taget hensyn til Europa-Parlamentets ønsker ved at udvide artikel 9, så den nu omfatter en generel evaluering af gennemførelsen af beslutningen, og ved at fastsætte en tidsplan for evalueringerne i stk. 3 i denne artikel.

- ændringsforslag nr. 16: Da Rådet allerede har fastsat en tidsbegrænsning for beslutningen, er denne ændring ikke længere nødvendig.

- ændringsforslag nr. 17: Rådet finder ikke en sådan bestemmelse nødvendig og er ikke meget for at skabe juridisk præcedens på dette område.

- ændringsforslag nr. 22, 23 og 24: Nogle af disse aspekter er allerede indarbejdet i den fælles holdning, men efter at Rådet har ændret bilagets struktur, er ordlyden af disse ændringsforslag ikke længere relevante for teksten til den fælles holdning.